钦定古今图书集成/明伦汇编/氏族典/第406卷 > 吕师贤
## 钦定古今图书集成/明伦汇编/氏族典/第406卷 > 吕师贤

按《万姓统谱》：师贤，字愚卿，年一百零三岁，人称百岁
老人。幼失怙恃，年十二、三，读书通大义。叔父琴山翁
无子，训育之，欲使为嗣。老人曰：“某幼孤，赖叔父教养，
叔父之恩，故不敢忘。然先人无别子，使某嗣叔父，则先人无后矣。叔父求子姓之贤者嗣某之孝养，其敢
少怠乎？”翁然其言，命他子为之。后老人益刻志孝养，
事其叔父逾于父。叔父没，老人服三年丧，乡人称其
孝焉。老人天性敏悟，纯实而乐善，资直而尚义，务勤
俭，好施予。然禀赋厚重，神气精爽，每食啖肉一斤，走
趋如少壮，人谓“类有神仙术者。”其子升竭尽孝养，以
故士大夫至其乡，无不造门请见，且为诗文以嘉美
之。洪武丁巳正月六日，无疾而终。